La Cabina presenta en La Nau la seua XII edició que se celebrarà del 21 al 29 de novembre

## La Cabina presenta en La Nau la seua XII edició que se celebrarà del 21 al 29 de novembre

Trofeu de La Cabina 2019, per Sara Sorribes.

El Centre Cultural La Nau de la Universitat de València ha acollit aquest dimecres, 13 de novembre, la presentació de la XII edició de La Cabina-Festival Internacional de Migmetratges de València (que se celebrarà del 21 al 29 de novembre), amb la presència del vicerector de Cultura i Esport, Antonio Ariño; el director adjunt d’Audiovisuals i Cinematografia de l’IVC, José Luis Moreno; la regidora d’Acció Cultural de l’Ajuntament de València, Maite Ibáñez; la directora del festival, Sara Mansanet, responsable de l’Aula de Cinema de la Universitat de València; i Sara Sorribes, artesana de vidre creadora del trofeu d’aquesta edició.

En la presentació oficial davant els mitjans, La Cabina ha anunciat totes les novetats que té preparades per a aquesta nova edició, que s’inaugurarà dijous 21 de novembre, a les 20:30 hores, al Centre Cultural La Nau.

El vicerector Antonio Ariño ha remarcat la implicació de totes les institucions, com la Generalitat Valenciana o l’Ajuntament de València, i l’empresa privada, com Caixa Popular o Cerveza Turia, que ajuden al fet que el festival “continue creixent i aconseguint la seua projecció internacional”.

José Luis Moreno, director adjunt d’Audiovisuals i Cinematografia de l’IVC, ha qualificat de “fonamental per a València” mantindre aquest festival ja que defensa un format al cinema que no té cabuda en altres circuits: “Som pioners en aquesta defensa”, ha assegurat.

Per la seua banda, Maite Ibáñez, de la Regidoria de la qual depén La Mutant i que enguany se suma com a seu de La Cabina acollint l’activitat ‘Carne Cruda on Tour’ el 25 de novembre, ha comentat davant els assistents: “Per a l’Ajuntament de València és una alegria participar com a seu en aquesta edició ja que La Cabina destaca per la seua filosofia d’integrar totes les arts: cinema, disseny, música, moda… Igual que La Mutant, un espai que dóna cabuda a totes les disciplines”.

Sara Mansanet, directora del festival, ha declarat que la filosofia del festival de “defensar un format audiovisual difícil de distribuir” continua i es continuen fent passos per a això. Entre ells, estan la renovació de l’acord amb la plataforma Filmin i les ja consolidades sessions individuals, possibles gràcies a la confiança dels responsables de programació de La Filmoteca i de La Nau, “donant-li la importància d’obra completa que ha de tindre cada migmetrage”, ha afirmat. Mansanet ha qualificat aquesta dotzena edició com a una “edició de rècord: amb 18 estrenes a Espanya, una estrena europea i set estrenes a la Comunitat”.

La Cabina s’inaugurarà el dia 21 de novembre amb un acte que se celebrarà al Centre Cultural La Nau de la Universitat de València conduït per María Fuster. A partir d’aquest dia, es viuran huit dies del millor cinema de 30 i 60 minuts que inundarà València.

D’Amalgama també ha destacat que les 11 pel·lícules que conformen aquesta secció plantegen constants debats, com “la difícil acceptació de l’homosexualitat en una societat catòlica i conservadora com la polonesa, fins a la relació amorosa entre humans i no humans al Japó; a més, la política i la denúncia social juguen també un paper important”.

Mentre que en la secció Oficial, en la qual competeixen 15 migmetratges de països i territoris, com França, Hong Kong, Suècia, Alemanya, els Estats Units, l’Argentina, Algèria, el Canadà, Itàlia i Grècia, “un n’és estrena europea: ‘Éléonore’, del canadenc Martin Rodolphe Villeneuve, i altres 11 en són estrenes a Espanya, alguns d’ells provinents directament de festivals com Venècia o Cannes com ara ‘Ultra Pulpe’ (Bertrand Mandico), ‘Journey Through a Body’ (Camille Degeye) o ‘Electric Swan’, de Konstantina Kotzamani.

**Seccions i activitats paral·leles**  
El Centre Cultural La Nau es converteix ja en la seu principal de La Cabina. D’aquesta manera, alberga, a més de la inauguració i clausura, i la secció a competició Amalgama, quasi la totalitat de les seccions paral·leles: Inèdits, AulaCabina, Videopoesia, la nova sessió Matinal en família i Visuals.

Inèdits manté la seua aposta per les projeccions de migmetratges de cineastes consagrats. El 2019, es presenten cinc pel·lícules de directores tan destacades com ara Helena Taberna, Suzie Templeton o Barbara Hammer, a més de recuperar treballs de François Truffaut o Jonas Mekas.

L’educació en l’audiovisual continua sent de gran importància per a La Cabina, prova d’això és que la seua secció AulaCabina afegeix sessions perquè major quantitat d’estudiants de secundària i batxillerat puguen assistir a La Nau, en jornades matinals, i gaudisquen d’una selecció de migmetratges dins d’un context didàctic adaptat, a més d’ampliar els seus coneixements sobre la indústria i els oficis del cinema.

El punt musical el tornarà a posar enguany la secció Visuals, que canvia de seu i se celebrarà a la sala Matilde Salvador de La Nau. En ella, dos grups valencians (Amatria i Wisemen Project) que incorporaran visuals en les seues actuacions, oferiran un concert el dia 28 de novembre, sumant així la potència de la imatge amb la música en directe. Aquesta activitat, ja consolidada dins del festival, ha corroborat el seu èxit havent d’obrir una llista d’espera a través de la web del festival, ja que no queden entrades disponibles.

**Barreira A+D renova el seu compromís amb La Cabina**  
D’una banda, s’ofereix obert al públic i en col·laboració amb el Màster en Comunicació de Moda de Barreira A+D, una nova jornada dedicada als Fashion Films, que s’han convertit en eines audiovisuals essencials per a la comunicació en moda. Aquesta projecció serà dilluns 25 de novembre a Barreira i serà conduïda per Maite Sebastiá, Víctor Claramunt, Eduardo Jaircovich i Carmen Errando.

A més, units al Centro Sperimentale i Cinematografia di Italia, i en el marc de la seua Escola Superior de Cinema a València, ofereixen per segon any consecutiu el Premi Barreira a millor escriptura audiovisual en la secció Amalgama de La Cabina, dotat amb una beca per al taller d’escriptura que el cineasta Pablo Berger impartirà a València.

Però la seua col·laboració va més enllà. Barreira ofereix juntament amb el festival La Cabina l’estrena a Espanya del migmetratge dirigit per Lucca Guadagnino per a Valentino ‘The Staggering Girl’, i protagonitzat per Julianne Moore, Mia Goth i Kyle MacLachlan. Aquesta projecció exclusiva tindrà lloc a La Filmoteca diumenge 24 de novembre a les 21 hores.

**Un tros de València en el trofeu de La Cabina 2019**  
També s’ha presentat el trofeu que l’artesana del vidre Sara Sorribes ha creat per a la dotzena edició del festival. “Ha sigut tot un honor poder realitzar aquest trofeu amb total llibertat. Les úniques pautes que Sara (Mansanet) em va donar van ser els conceptes de “temps, València i el teu art”. En aquest sentit, el que he fet és un tribut als 100 anys que porta l’empresa Sorribes realitzant rellotges d’arena i li vaig posar arena de la Malva-rosa”, confessa l’artista i afegeix: “Qui s’emporte aquest trofeu s’emportarà una part de mi i de València”.

Vidrio Sorribes va ser fundada el 1920 i ja fa més de 20 anys que Sara Sorribes, tercera generació d’artesans de vidre a València, forma part de l’empresa. Va ser el 2011 quan va començar el seu camí en solitari a càrrec de l’empresa que continua activa gràcies a la seua capacitat de reinventar-se i, alhora, al seu compromís amb l’ofici i la tradició. L’equilibri entre tradició i avantguarda és la raó dels seus assoliments i els seus reconeixements, com el premi Dona Artesana de la Comunitat Valenciana 2015 o la seua nominació com a finalista en els Premis Nacionals d’Artesania 2010.

La Cabina-Festival Internacional de Migmetratges de València, que se celebrarà del 21 al 29 de novembre, està coorganitzat per l’Aula de Cinema del Vicerectorat de Cultura i Esport, inscrita en la Fundació General de la Universitat de València; l’Institut Valencià de Cultura; la Conselleria de Cultura a través de la Direcció General de Cultura i Patrimoni; la Regidoria d’Acció Cultural de l’Ajuntament de València; i la Diputació de València, i compta, així mateix, amb el patrocini oficial de Cerveza Turia i Caixa Popular.

Més informació:

Arxivat en:

, Cinema
, Aula de Cinema
, Festival La Cabina
, Fundació General UV

## Altres Notícies

De la comèdia negra al terror: ‘Nits de Cinema’ projecta huit clàssics del 9 al 17 de juliol al claustre de La Nau

L’Academia de Cine i la Universitat de València uneixen forces per a reviure fotografies danyades després de la dana

La UV llança un nou Pla de Formació Contínua en Cinema i Audiovisual per a accessibilitat, producció i direcció

Cercar

## Cerca avançada

Tipus
Cultura - Altres activitatsCultura - CinemaCultura - Congressos i jornadesCultura - Conferències i debatsCultura - ExposicionsCultura - LletresCultura - MúsicaCultura - PatrimoniCultura - Premis i convocatòriesCultura - Arts escèniquesEsportsEstudisInstitucionalRecercaCultura - Universitat-Societat

---

Formats
EntrevistaOpinióReportatge

Per data (format: dd/mm/aaaa)
Del
Al

S'ha d'omplir els dos camps

Cercar
Cercar